**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՀՈԿՏԵՄԲԵՐԻ 24-Ի N 1485-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**Անհրաժեշտությունը։** «Հայաստանի Հանրապետության կառավարության 2019 թվականի հոկտեմբերի 24-ի N 1485-Լ որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունումը պայմանավորված է ծրագրի գործողության անցած ժամանակահատվածի արդյունքներով որոշ դրույթների փոփոխության, ծրագրի գործողության ժամկետի, ծրագրի շրջանակում յուրաքանչյուր հեկտարին համապատասխան ապահովագրված ծածկույթի համար կիրառվող ոչ պայմանական չհատուցվող գումարի (ֆրանշիզայի) դրույթի հստակեցման անհրաժեշտությամբ։

**Ընթացիկ իրավիճակը և խնդիրները։** Գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցության ծրագիրը (այսուհետ` ծրագիր) մեկնարկել է 2019 թվականին՝ երկու մշակաբույսի ապահովագրությամբ։ Ներկայումս ապահովագրվում է մեկ տասնյակից ավել մշակաբույսեր՝ գարնանային ցրտահարություն, երաշտ, կարկուտ և հրդեհ ռիսկերից։

2022 թվականի գյուղատնտեսական տարվա համար ապահովագրական ընկերությունների կողմից վաճառվել է 5091 ապահովագրության պայմանագիր՝ 6444 հա ընդհանուր մակերեսով տարածքի համար, համախառն ապահովագրավճարը կազմել է 866.3 մլն դրամ։ 2022 թվականին ապահովագրական պատահարների հետևանքով ապահովագրական ընկերությունների կողմից տրամադրվել է 2167 ապահովագրական հատուցում՝ շուրջ 1.32 մլրդ դրամի չափով:

Ծրագրի գործողության անցած ժամանակահատվածի արդյունքներով պայմանավորված առաջացել է գործընթացը որոշակի կարգավորելու անհրաժեշտություն՝ կապված ծրագրի գործողության ժամկետի, ապահովագրական ընկերությունների ոչ շահութաբեր աշխատանքի հետ, ինչն էլ կարող է խոչընդոտ հանդիսանալ ծրագրի հետագա ընթացքի համար։

**Տվյալ բնագավառում իրականացվող քաղաքականությունը։** Գյուղատնտեսության ոլորտում իրականացվող քաղաքականությունն ուղղված է գյուղատնտեսության ինտենսիվացմանը, արտադրողականության բարձրացմանը, հողային ռեսուրսների նպատակային և ջրային ռեսուրսների խնայողաբար ու արդյունավետ օգտագործմանը, պարենային անվտանգության ապահովման մակարդակի բարձրացմանը, անասնաբուծության և բուսաբուծության զարգացմանը, արդիական տեխնոլոգիաների ներդրմանը, արտադրված արտադրանքի իրացմանն ու արտահանման խթանմանը, գյուղատնտեսական ամբողջ արժեշղթայում ընդգրկված սուբյեկտների ավելացմանը։

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:** ՀՀ կառավարության 2021-2026թթ.-ի ծրագրով նպատակ է դրվել առաջիկա 5 տարիներին ներդնել գյուղատնտեսական մշակաբույսերի ամբողջական ապահովագրությունը՝ ներառելով հիմնական մշակաբույսերը, ընդլայնել ապահովագրվող ռիսկերի ցանկը, աշխարհագրությունը՝ ներառելով բոլոր մարզերը, ստեղծել նախադրյալներ կենդանիների ապահովագրության ներդրման համար։ Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «Դիվերսիֆիկացում և ռիսկերի կառավարում» սկզբունքում և «Բարձրացնել գյուղատնտեսության ոլորտի մրցունակությունը և արդյունավետությունը» առաջնահերթությունում կարևորվում է ապահովագրական համակարգի աստիճանական ներդրումը։

**Կարգավորման նպատակը և բնույթը։** Նախագծով առաջարկվող փոփոխություններն ու լրացումները նպատակ ունեն նպաստել փորձնական ծրագրի հաջող իրականացմանը՝ հստակեցնելով ծրագրի որոշ դրույթներ, մասնավորապես՝ ծրագրի գործողության ժամկետը, սուբսիդավորման գործընթացում մոնիթորինգի իրականացումը, միաժամանակ հանվել է ապահովագրական ընկերությունների կողմից կիրառվող ապահովագրության ոչ պայմանական չհատուցվող գումարի (ֆրանշիզայի) կոնկրետ չափը, ինչը յուրաքանչյուր գյուղատնտեսական տարվա համար կսահմանվի «Գյուղատնտեսությունը ապահովագրողների ազգային գործակալություն» ՀԿ-ի խորհրդի կողմից։

Վերոնշյալ կարգավորումները կհստակեցնեն փորձնական ծրագրի իրականացման գործընթացը, ինչը պայմանավորված է նաև ապահովագրական ընկերությունների և վերաապահովագրող կազմակերպության համար գործընթացի ոչ եկամտաբեր լինելու հանգամանքով, ինչը կարող է հանգեցնել ապահովագրական ընկերությունների ծրագրին մասնակցելուց հրաժարվելուն։ Խնդիրը կարող է բացասաբար անդրադառնալ փորձնական ծրագրի իրականացման և հանրապետությունում գյուղատնտեսության ապահովագրության ամբողջական համակարգի ներդրման գործընթացի վրա։

Միաժամանակ, նախագծով որոշման նախաբանում լիազորող նորմ է նախատեսվել «Հայաստանի Հանրապետության 2023 թվականի պետական բյուջեի մասին» օրենքի 9-րդ հոդվածի 21-րդ մասը, հաշվի առնելով այն, որ 2023 թվականի պետական բյուջեում ներառված է 1022-12005 «Գերմանիայի զարգացման վարկերի բանկի (KFW) հետ համատեղ գյուղատնտեսության ոլորտում ապահովագրական համակարգի ներդրման փորձնական ծրագրի իրականացման համար պետական աջակցություն» միջոցառումը։ Նախագծով հստակեցվում է նաև ծրագրի իրականացման ժամկետը՝ 2025 թվականը ներառյալ, ընդ որում՝ ծրագիրը կիրականացվի յուրաքանչյուր տարվա պետական բյուջեում այդ նպատակով միջոցներ նախատեսված լինելու դեպքում։

«Հայաստանի Հանրապետության կառավարության 2019 թվականի հոկտեմբերի 24-ի N 1485-Լ որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեի եկամուտներում և ծախսերում փոփոխություններ և լրացուցիչ ծախս չի նախատեսվում։

**Նախագծի մշակման գործընթացում ներգրավված ինստիտուտները և անձինք։**

Նախագիծը մշակվել է Էկոնոմիկայի նախարարության կողմից:

**Ակնկալվող արդյունքը։** Նախագծի ընդունումը կխթանի ծրագրի շրջանակում ապահովագրական ընկերությունների մասնակցությունը և կնպաստի փորձնական ծրագրի արդյունավետ իրականացմանը։